b'\n_START_ARTICLE_\nLinda B. Buck\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0tudirala je na Univerzi Washingtona v Seattlu; sprva je med drugim hotela postati psihoterapevtka, a jo je med \xc5\xa1tudijem pritegnila imunologija, zato se je odlo\xc4\x8dila za kariero v biologiji. Doktorski \xc5\xa1tudij je opravila na medicinskem centru Univerze Teksasa v Dallasu in doktorirala s tezo o funkcionalnih razlikah med razli\xc4\x8dnimi razredi limfocitov B._NEWLINE_Leta 1980 je pri\xc4\x8dela s podoktorskim projektom na Univerzi Columbia, kjer se je ukvarjala z beljakovinami poglavitnega histokompatibilnostnega kompleksa in njihovo lokacijo v limfocitih B v razli\xc4\x8dnih fazah imunskega odziva. Njeno delo je razkrilo nekatere mehanizme predstavljanja antigenov limfocitom T. Kmalu se je preusmerila v molekularno biologijo in pri\xc5\xa1la v laboratorij Richarda Axla na isti univerzi, ki se je ukvarjal z molekularnimi raziskavami \xc5\xbeiv\xc4\x8dnih celic pri pol\xc5\xbeih iz rodu Aplysia. Tu se je posve\xc4\x8dala iskanju genov, ki kodirajo celi\xc4\x8dne receptorje pri razli\xc4\x8dnih nevronih. Ugotovila je, da prihaja pri prepisovanju genov do kombiniranja razli\xc4\x8dnih fragmentov, kar podobno kot v imunskem sistemu pove\xc4\x8duje raznolikost produktov prepisovanja (beljakovin). Hkrati je posku\xc5\xa1ala razviti metodo za iskanje genov, katerih fragmenti se na podoben na\xc4\x8din prerazporejajo, v genomu, a takratne molekularne tehnike niso bile dovolj ob\xc4\x8dutljive za ta namen._NEWLINE_Ob koncu projekta s pol\xc5\xbei je njeno pozornost pritegnil \xc4\x8dlanek o mo\xc5\xbenih mehanizmih voha pri sesalcih, ki so bili takrat \xc5\xa1e popolna neznanka. Ob predpostavki, da gre za celi\xc4\x8dne receptorje, povezane s kaskado proteina G v vohalnih receptorskih celicah, se je lotila iskanja dru\xc5\xbeine beljakovin, ki delujejo kot vohalni receptorji. Skupaj z Axlom sta razvila metode za skeniranje genoma pri podganah in nekaj let kasneje odkrila dru\xc5\xbeino genov, ki kodirajo ve\xc4\x8d kot sto celi\xc4\x8dnih receptorjev v vohalnih receptorskih celicah. Odkritje sta objavila leta 1991._NEWLINE_Tega leta je od\xc5\xa1la v Boston, kjer je dobila mesto docentke na medicinski \xc5\xa1oli Univerze Harvard. Leta 1994 je postala raziskovalka na Medicinskem in\xc5\xa1titutu Howarda Hughesa, hkrati pa napredovala do polo\xc5\xbeaja redne profesorice na Harvardu. V tem \xc4\x8dasu se je pri\xc4\x8dela ukvarjati z vpra\xc5\xa1anjem kako se signali iz vohalnih receptorjev urejajo v mo\xc5\xbeganih da lahko pride do zaznave razli\xc4\x8dnih vonjev. V sodelovanju z doktorskimi in podoktorskimi \xc5\xa1tudenti je odkrila vzorec izra\xc5\xbeanja genov za razli\xc4\x8dne vohalne receptorje, ki se v vohalnem epitelu mi\xc5\xa1i urejajo v lo\xc4\x8dene regije. Te regije odgovarjajo \xc4\x8dutnicam, ki izra\xc5\xbeajo sorodne receptorje, \xc4\x8dutnice z enim dolo\xc4\x8denim receptorjem pa so razpr\xc5\xa1ene znotraj celotne regije. Nadalje so dokazali, da so nevroni, ki nosijo informacijo enega receptorja, organizirani v enem delu vohalnega  \xc5\xbeivca, kar se zrcali tudi v olfaktornem bulbusu, regiji mo\xc5\xbeganov, v katero vstopa vohalni \xc5\xbeivec. Skupina se je nato usmerila v vpra\xc5\xa1anje kako vohalne receptorske celice kodirajo razli\xc4\x8dne snovi. Tu se je izkazalo, da se signal enega receptorja prenese v ve\xc4\x8d razli\xc4\x8dnih nevronov, pri zaznavi neke snovi pa je udele\xc5\xbeena to\xc4\x8dno dolo\xc4\x8dena kombinacija receptorjev. Z uporabo razli\xc4\x8dnih molekularnih tehnik so dokazali, da posamezne \xc5\xbeiv\xc4\x8dne celice v mo\xc5\xbeganski skorji sprejemajo informacije ene od teh kombinacij. Vsa odkritja je neodvisno potrdila tudi Axlova skupina, ki je vzporedno raziskovala olfaktorni sistem pri podganah._NEWLINE_Od leta 2002 deluje kot gostujo\xc4\x8da profesorica na Univerzi Washingtona in raziskovalka Centra za raziskave raka Freda Hutchinsona v Seattlu, kjer nadaljuje z raziskavami mehanizmov zaznave razli\xc4\x8dnih vonjev ter drugih fiziolo\xc5\xa1kih procesov pri sesalcih.'